《寒食亲拜二坟因诫子侄》
宋代·韩琦

春色清且明，节盛一百五。寒食遵遗俗，泼火霁微雨。

非才忝国恩，因病得吾土。何以知殊荣，此日奉宗祖。

新安唯皇考，丰安则王父。松楸各万株，岗势拥城府。

二茔相去间，近止一舍许。前晓揭旌牙，蠲洁具罍俎。

芬馨达孝诚，僾若侍容语。礼成无一违，观者竞墙堵。

退惟愚小子，未老膺旄斧。顾己胡能然，世德大门户。

思为后嗣诫，永永著家矩。子侄听吾言，汝各志心膂。

汝曹生绮纨，得仕匪难苦。学业勤则成，富贵汝自取。

仁睦周吾亲，忠义报吾主。间须求便官，坟陇善完补。

死则托二茔，慎勿葬他所。得从祖考游，魂魄自宁处。

无惑葬师言，背亲图福祜。有一废吾言，汝行则夷虏。

宗族正其罪，声伐可鸣鼓。宗族不绳之，鬼得而诛汝。

作者简介：韩琦（1008—1075年），字稚圭，自号赣叟，汉族，相州安阳（今属河南）人。北宋政治家、名将，天圣进士。初授将作监丞，历枢密直学士、陕西经略安抚副使、陕西四路经略安抚招讨使。与范仲淹共同防御西夏，名重一时，时称“韩范”。嘉祐元年（1056），任枢密使；三年，拜同中书门下平章事。英宗嗣位，拜右仆射，封魏国公。神宗立，拜司空兼侍中，出知相州、大名府等地。熙宁八年卒，年六十八。谥忠献。《宋史》有传。著有《安阳集》五十卷。《全宋词》录其词四首。